钦定古今图书集成/明伦汇编/官常典/第291卷 > 李汉
## 钦定古今图书集成/明伦汇编/官常典/第291卷 > 李汉

按《唐书淮阳壮王道元传》：道元六世孙汉，字南纪，少
事韩愈，通古学，属辞雄蔚，为人刚略类愈，愈爱重，以
子妻之。擢进士第，累迁左拾遗。敬宗侈宫室，舶贾献
沈香亭材，帝受之。汉谏曰：“以沈香为亭，何异瑶台琼
室乎？”是时王政谬僻，汉言切，多所救补。坐婞讦，出佐
兴元幕府。文宗立，召为屯田员外郎、史馆修撰。论次
《宪宗实录》，书宰相李吉甫事，不假借子，德裕恶之。会
李宗闵当国，擢知制诰，稍进御史中丞、吏部侍郎。初，
德裕贬袁州，汉助为排挤。后德裕复辅政，汉坐宗闵
党，出为汾州刺史。宗闵再逐，改州司马，诏有司不二
十年不得用。然不数岁，徙绛州长史，遂不复振。太中
时，召拜宗正少卿，卒。始，汉为中丞，表孔温业为御史。
及汉晚见，召温业已为中丞。每燕集，人以为荣。